Virallinen lehti nro C 135 , 14/05/1999 s. 0003



KIRJALLINEN KYSYMYS E-1406/98 esittäjä(t): Luciano Vecchi (PSE) komissiolle (11. toukokuuta 1998) Aihe: Kansalaisjärjestöjen hankkeiden rahoitus Kuubassa Kuubassa toimivien eurooppalaisten kansalaisjärjestöjen toteuttamien hankkeiden rahoitus on joutunut viimeksi kuluneina kuukausina vaakalaudalle. Tällainen tilanne aiheuttaa suuria vaikeuksia kansalaisyhteistyöaloitteille maassa eikä eteenpäin päästä kehitystoimissa, joilla voidaan niiden erityispiirteiden vuoksi osaltaan edistää sosiaalisia, taloudellisia ja poliittisia muutoksia Kuubassa. Aikooko komissio ryhtyä jälleen rahoittamaan kansalaisjärjestöjen toteuttamien hankkeiden rahoittamista Kuubassa ja mikä on sen tämänhetkinen kanta kansalaisyhteistyöhön maassa? Komission jäsenen João de Deus Pinheironkomission puolesta antama vastaus (17. heinäkuuta 1998) Euroopan yhteisö on toistaiseksi keskeyttänyt osallistumisen eurooppalaisten valtiosta riippumattomien järjestöjen toiminnan rahoitukseen seuraavista syistä: Yhteisöjen tuomioistuin kumosi 12. toukokuuta 1998 asiassa C 106/96 antamallaan tuomiolla komission päätöksen tukien myöntämisestä erityisen oikeusperustan puuttuessa. Tuomiosta seuraa muun muassa, että periaatteessa kaikki yhteisön toimiin liittyvät menot on kirjattava talousarvioon (mikä kuuluu budjettivallan käyttäjän toimivaltaan), minkä lisäksi kyseiset menot on hyväksyttävä ennakkoon johdetun oikeuden säädöksellä (mikä kuuluu lainsäädäntövallan käyttäjän toimivaltaan). Euroopan unionin yleisen talousarvion alamomenttiin B7-6000 (Yhteisön osallistuminen valtiosta riippumattomien järjestöjen kehitysmaiden hyväksi toteuttamiin toimiin) varainhoitovuonna 1998 otetuille määrärahoille ei tällä hetkellä ole tällaista johdetun oikeuden säädösperustaa. Komissio esitti neuvostolle ja Euroopan parlamentille 11. heinäkuuta 1995 ehdotuksen asetukseksi kehitysmaita koskevilla aloilla tapahtuvan toiminnan yhteisrahoituksesta eurooppalaisten valtiosta riippumattomien kehitysyhteistyöjärjestöjen kanssa. Asetus on tarkoitus hyväksyä pian (heinäkuun 1998 loppuun mennessä). Koska asetusta ei ole vielä hyväksytty, asiassa on noudatettava yhteisöjen tuomioistuimen tuomiota, jonka mukaan uutta rahoitusta ei voida myöntää budjettikohdan B7-6000 alaan kuuluvaan valtiosta riippumattomien järjestöjen toimintaan. Kuubassa toimivien eurooppalaisten valtiosta riippumattomien järjestöjen hankkeiden rahoitukseen osallistumisen suhteen komissio haluaa saattaa parlamentin jäsenen tietoon, ettei rahoitukselle ole edellä mainittua juridista ongelmaa lukuun ottamatta mitään estettä, ja vakuuttaa haluavansa jatkaa toiminnan tukemista heti, kun yhteisrahoitusta koskeva asetus on hyväksytty. Sen lisäksi, että komissio myöntää Kuuban väestölle humanitaarista apua, se on varannut vuoden 1998 määrärahoista huomattavan summan Kuubassa toimivien eurooppalaisten valtiosta riippumattomien järjestöjen hankkeiden yhteisrahoitukseen. Koska asetus ei ole vielä voimassa ja koska komission on arvioitava valtiosta riippumattomien järjestöjen esittämät hankkeet, tässä vaiheessa on mahdotonta antaa täsmällistä lukua hankkeiden yhteisrahoitukseen vuonna 1998 myönnettävistä varoista.